Foto: KUN.UZ Hukumat qarori bilan Yo‘l-patrul xizmati xodimlarining yo‘l harakati qatnashchilari bilan o‘zaro munosabatlari hamda maxsus moslamalardan foydalanish tartibi to‘g‘risidagi nizom tasdiqlandi. Adliya vazirligi telegram-kanali xabariga ko‘ra, YPX xodimi quyidagi hollardagina haydovchi va yo‘lovchilardan transport kabinasidan chiqishini talab qilishi mumkin: transportdagi texnik nosozlik va yuk tashish qoidasi buzilganligini bartaraf etish uchun; haydovchi transportni mast holda boshqarayotganida; transportning dvigatel va agregat qismlari raqamlari bilan yozilgan raqamlar o‘rtasida farq aniqlanganda; transport yoki yuk hujjatlari mavjudligini tekshirish zarurati yuzaga kelganda; haydovchi yoki yo‘lovchi jinoyat sodir etishda gumon qilinayotganda; haydovchining kabinada bo‘lishi yo‘l harakati xavfsizligini ta’minlashga tahdid solishi mumkin bo‘lganida.